Jee rá tee nísotíñú nu̱u̱nꞌ rá ñɨvɨ Israel nchu̱ichí ráa sava rá su̱tu̱ꞌ jín sava rá te̱e tataꞌ Leví, ya̱ sátíñú nu̱u̱nꞌ veñu̱ꞌun káꞌnú, ne̱ nu̱u̱nꞌ ñuunꞌ Jerusalén kɨ̱ꞌɨ̱nꞌ ráa nu̱u̱nꞌ Juan sáva katu̱ꞌún ráa re̱ꞌ: ―¿Né ɨɨn kúvi nú? Jee yaꞌá ví ya̱ naáꞌ njia̱ꞌa Juan.
Jee nkachiꞌ re̱ꞌ ya̱ naáꞌ jee ntu̱ví ñásɨ́ꞌ yuꞌú re̱ꞌ maa, jee na̱a̱ꞌ nkachiꞌ re̱ꞌ: ―Nsú nuꞌuꞌ kúvi Cristo ―nkachiꞌ re̱ꞌ.
Jee ni̱ka̱tu̱ꞌún ráa re̱ꞌ: ―¿Ne̱ ɨɨn kúvi nú rúja? Áxí, ¿á kúvi nú Elías ya̱ nna̱kani tu̱ꞌun nkene yuꞌú Ndiosíꞌ ne̱ yanaꞌán résa? ―nkachiꞌ ráa. ―Nsu̱ví kúvi ni̱ꞌ ―nkachiꞌ Juan. Jee tukuni ni̱ka̱tu̱ꞌún ráa Juan: ―¿Á maánú kúvi maá te̱e ya̱ chuichí Ndiosíꞌ sáva nakani tu̱ꞌun kene yuꞌú re̱ꞌ rúja? ―nkachiꞌ ráa. Jee nna̱xiníkó Juan nu̱u̱nꞌ ráa: ―Ntu̱ví.
Saájee nkachiꞌ ráa nu̱u̱nꞌ Juan: ―¿Né ɨɨn kúvi nú rúsa? Kachiꞌ nú né ɨɨn kúvi nú nu̱u̱nꞌ ránꞌ. Chi jíniñúꞌún ránꞌ tu̱ꞌun kɨ̱ꞌɨ̱nꞌ noꞌonꞌ jín ránꞌ, sava nakani ránꞌ maá nu̱u̱nꞌ rá tee ya̱ nchu̱ichí ránuꞌuꞌ va̱ji ránꞌ. Jee kachiꞌ nú, ¿né ɨɨn kúvi maánú résa? ―nkachiꞌ ráa.
Jee nna̱xiníkó Juan nu̱u̱nꞌ ráa: ―Maáníꞌ kúvi nusuyuꞌú ya̱ kánajíín ne̱ nu̱u̱nꞌ ñu̱ꞌún sáɨn nu̱u̱nꞌ ntu̱ví ñɨvɨ jee káchíꞌ‑i: “[Satúꞌva rán ánímaꞌ rán sáva koo maniꞌ rán natuꞌva rán I̱toꞌoꞌ‑ó kuéntáꞌ] nasaꞌá na̱a̱ꞌ rán ichi kiaaꞌ re̱ꞌ”, sáni nkachiꞌ Isaías te̱e nna̱kani tu̱ꞌun nkene yuꞌú máá maá Ndiosíꞌ ne̱ yanaꞌán.
Jee nchu̱ichí rá te̱e nísotíñú rá te̱e ya̱ kúvi ráa te̱e yɨ́ꞌɨ́ ñujiínꞌ fariseo.
Jee ni̱ka̱tu̱ꞌún ráa Juan, jee nkachiꞌ ráa nu̱u̱nꞌ re̱ꞌ: ―¿Na̱kui chi síkuánuté nú retú nsú noꞌó kúvi Cristo, ni Elías, ni máá te̱e ya̱ íyó kiji nakani tu̱ꞌun kene yuꞌú Ndiosíꞌ rúja? ―nkachiꞌ ráa.
Jee nna̱xiníkó Juan nu̱u̱nꞌ ráa, jee nkachiꞌ re̱ꞌ: ―Nuꞌuꞌ chi síkuánuté ni̱ꞌ jín nute kuíí ni. Soo íyó inka ka̱ꞌ te̱e nteñu ránoꞌó ya̱ ntu̱ví jíníꞌ rán maa.
Jee ya̱ta̱ꞌ ni̱ꞌ kiji tee yaꞌá ya̱ kúñáꞌnú nasɨ́kuitɨꞌ re̱ꞌ ka̱ꞌ nsú káꞌ nuꞌuꞌ, ya̱ ni ntu̱né íyó níꞌin ni̱ꞌ ya̱ nanají ni̱ꞌ ñɨɨn yɨ́ꞌɨ́ ni̱jia̱nꞌ yɨ́ꞌɨ́ jie̱ꞌe̱ꞌ re̱ꞌ.
Jee nɨꞌɨ rá yukuán nkuvi nu̱u̱nꞌ ñuunꞌ Betania, ya̱ káá íyo ka̱ꞌ ichi yúntekáꞌnú Jordán, nu̱u̱nꞌ síkuánuté Juan rá ñɨvɨ.
Jee ki̱vɨ̱ꞌ steñu̱ꞌún jee niniꞌ Juan máá Jesús ya̱ váji‑i nu̱u̱nꞌ re̱ꞌ, jee nkachiꞌ re̱ꞌ nu̱u̱nꞌ rá ñɨvɨ: ―Kune̱ꞌyá rán chi te̱e yaꞌá kúvi kuéntáꞌ ɨɨn lanchi lúlí ya̱ nchu̱ichí Ndiosíꞌ maa, chi kuéntáꞌ jiáꞌníꞌ rá ñɨvɨ Israel lanchi lúlí sókóꞌ ráa maa nu̱u̱nꞌ Ndiosíꞌ jee sukuán sííyo te̱e yaꞌá kua̱chi si̱kɨ̱ꞌ rá ñɨvɨ.
Jee jie̱ꞌe̱ꞌ maáréꞌ ví ya̱ nkachiꞌ ni̱ꞌ ya̱ kiji re̱ꞌ, sáá nkachiꞌ ni: “Ichinúúnꞌ ni̱ꞌ kiji ɨɨn te̱e ya̱ máá kúñáꞌnú nasɨ́kuitɨꞌ ka̱ꞌ ví re̱ꞌ, chi xíꞌnañúꞌún víꞌí re̱ꞌ ka̱ꞌ ya̱ íyó nsú káꞌ nuꞌuꞌ.”
Jee suni ne̱ maáníꞌ ntiáꞌan kuniꞌ ni̱ꞌ né ɨɨn kúvi re̱ꞌ. Saáva va̱ji ni̱ꞌ sikuánuté ni̱ꞌ rá ñɨvɨ jín nute, sáva xinéꞌénꞌ ni̱ꞌ rá ñɨvɨ ñuunꞌ Israel né ɨɨn kúvi re̱ꞌ ―nkachiꞌ Juan.
Jee suni njia̱ꞌa tuku ka̱ꞌ Juan ya̱ naáꞌ jie̱ꞌe̱ꞌ Jesús, jee nkachiꞌ re̱ꞌ: ―Niniꞌ ni̱ꞌ Ta̱chi̱ꞌ Ííꞌ Ndiosíꞌ, ya̱ nkikuun ne̱ súkún kuéntáꞌ íyó ɨɨn paloma nkenta‑a nkino̱o‑o jín re̱ꞌ.
Jee ni ntu jíníꞌ ni̱ꞌ re̱ꞌ. Soo máá Ndiosíꞌ ya̱ nta̱jí re̱ꞌ nuꞌuꞌ, sáva sikuánuté ni̱ꞌ rá ñɨvɨ jín nute, jee nkachiꞌ re̱ꞌ nu̱u̱nꞌ ni̱ꞌ: “Te̱e ya̱ kuniꞌ nú ya̱ kikuun Ta̱chi̱ꞌ Ííꞌ ni̱ꞌ nu̱u̱nꞌ re̱ꞌ kino̱o‑o jín re̱ꞌ, suvire̱ꞌ vá sikuánuté re̱ꞌ jín Ta̱chi̱ꞌ Ííꞌ ni̱ꞌ kɨꞌɨ‑ɨ ánímaꞌ rán.”
Jee ya̱ niniꞌ ni̱ꞌ vá, jee jiáꞌa ni̱ꞌ ya̱ naáꞌ jie̱ꞌe̱ꞌ re̱ꞌ ya̱ maáréꞌ kúvi nijia Se̱ꞌya Ndiosíꞌ ―nkachiꞌ Juan.